VYKONÁVACIE NARIADENIE KOMISIE (EÚ) 2021/556

z 31. marca 2021,

ktorým sa menia vykonávacie nariadenia (EÚ) 2017/1529 a (EÚ) č. 540/2011, pokiaľ ide o podmienky schválenia základnej látky chlorid sodný

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 13 ods. 2 v spojení s článkom 23 ods. 5,

keďže:

(1) Vykonávacím nariadením Komisie (EÚ) 2017/1529 (2) sa účinná látka chlorid sodný schválila ako základná látka a bola zaradená do časti C prílohy k vykonávaciemu nariadeniu Komisie (EÚ) č. 540/2011 (3). Komisia pri svojom rozhodnutí vychádzala z technickej správy Európskeho úradu pre bezpečnosť potravín (ďalej len „úrad“) a revíznej správy (4) vypracovanej Komisiou.

(2) Schválenie základnej látky chlorid sodný, ako sa uvádza v časti C prílohy k vykonávaciemu nariadeniu (EÚ) č. 540/2011, bolo obmedzené na použitie len ako fungicíd a insekticíd.

(3) Organizácia Collectif Anti-baccharis v novembri 2017 a následne po aktualizácii v auguste 2018 a júli 2020 predložila Komisii v súlade s článkom 23 ods. 3 nariadenia (ES) č. 1107/2009 žiadosť o rozšírenie používania chloridu sodného ako herbicídu.

(4) Komisia požiadala Európsky úrad pre bezpečnosť potravín (ďalej len „úrad“) o vedeckú pomoc. Z uvedenej konzultácie vyplynulo, že vzhľadom na povahu látky a rozsah žiadosti nie je potrebné nové vedecké posúdenie úradom. Komisia vypracovala aktualizovanú revíznu správu, v ktorej zohľadnila predchádzajúcu technickú správu úradu (5) a informácie poskytnuté žiadateľom.

(5) Komisia 25. januára 2021 predložila Stálemu výboru pre rastliny, zvieratá, potraviny a krmivá aktualizovanú revíznu správu a návrh nariadenia.

(6) Žiadateľ mal možnosť predložiť pripomienky k aktualizovanej revíznej správe.

(7) Zdá sa, že možno očakávať, že chlorid sodný spĺňa požiadavky stanovené v článku 23 nariadenia (ES) č. 1107/2009, pokiaľ ide o používanie ako herbicídu, ako sa podrobne uvádza v aktualizovanej revíznej správe. Preto by sa malo povoliť používanie chloridu sodného ako herbicídu. Okrem toho vzhľadom na skutočnosť, že sa povoľuje nové používanie chloridu sodného a že je prijateľné povoliť aj iné možné použitia chloridu sodného, ako sa uvádza v aktualizovanej revíznej správe o chloride sodnom, je vhodné zrušiť súčasné obmedzenie používania danej látky len ako fungicídu a insekticídu.

(8) V súlade s článkom 13 ods. 2 nariadenia (ES) č. 1107/2009 v spojení s jeho článkom 6 a vzhľadom na súčasné vedecké a technické poznatky je však na používanie uvedenej účinnej látky potrebné zachovať určité podmienky.

(9) Vykonávacie nariadenia (EÚ) 2017/1529 a (EÚ) č. 540/2011 by sa preto mali zodpovedajúcim spôsobom zmeniť.

(10) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Zmena vykonávacieho nariadenia (EÚ) 2017/1529 Príloha I k vykonávaciemu nariadeniu (EÚ) 2017/1529 sa mení v súlade s prílohou I k tomuto nariadeniu.

Článok 2 Zmena vykonávacieho nariadenia (EÚ) č. 540/2011 Príloha k vykonávaciemu nariadeniu (EÚ) č. 540/2011 sa mení v súlade s prílohou II k tomuto nariadeniu.

Článok 3 Nadobudnutie účinnosti Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 31. marca 2021 Za Komisiu predsedníčka Ursula VON DER LEYEN

(1) Nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (Ú. v. EÚ L 309, 24.11.2009, s. 1).

(2) Vykonávacie nariadenie Komisie (EÚ) 2017/1529 zo 7. septembra 2017, ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh schvaľuje základná látka chlorid sodný a ktorým sa mení príloha k vykonávaciemu nariadeniu Komisie (EÚ) č. 540/2011 (Ú. v. EÚ L 232, 8.9.2017, s. 1).

(3) Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

(4) Záverečná revízna správa týkajúca sa základnej látky chlorid sodný dokončená Stálym výborom pre rastliny, zvieratá, potraviny a krmivá na jeho zasadnutí 20. júla 2017 a zmenená 25. januára 2021 s cieľom schváliť chlorid sodný ako základnú látku v súlade s nariadením (ES) č. 1107/2009 (SANTE/10383/2017– rev.2).

(5) EFSA (European Food Safety Authority), 2017.Technical report on the outcome of the consultation with Member States and EFSA on the basic substance application for (sea) salt (sodium chloride) for use in plant protection as fungicide and insecticide [EFSA (Európsky úrad pre bezpečnosť potravín), 2017. Technická správa o výsledku konzultácie s členskými štátmi a úradom EFSA, pokiaľ ide o žiadosť týkajúcu sa základnej látky (morská) soľ (chlorid sodný) na používanie pri ochrane rastlín ako fungicídu a insekticídu]. Podporná publikácia EFSA 2017:EN-1172. 56pp.doi:10.2903/sp.efsa.2017.EN-1172.